《德裕见过次旧所题隐轩韵谢之》
宋代·周孚

一龙一蛇玩世人，三沐三薰保家子。平时面交渠所憎，此日足音吾为喜。

高标朔雪凛松桧，妙句春波泛蘋芷。共惊骐骥甘伏枥，谁言嫱施羞倚市。

袖中漫刺不复惜，自笑衰翁安致此。穷途相从蕙增叹，老语未尽罍先耻。

要令清明遍奴隶，勿使光芒杂泥滓。一杯属子须勉旃，爱莫助之吾老矣。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。